## הצעה לליווי: מהי חווית החניכות האידיאלית וכיצד נקדם בעזרתה את מעורבות השכב"ג בטיול?

**מסר מרכזי:** חנוכה דרום הוא טיול השכב"ג היחידי המתקיים לאורך השנה הכולל מסלולים, לינה בטבע ומובל על ידי מדריכי/ות השכבה. חברי/ות השכב"ג אשר רגילים/ות להיות מדריכים/ות בטיול ודמויות מובילות בשבט, חווים/ות את הטיול מהצד השני כחניכים/ות. סיטואציה זו מספקת לנו הזדמנות חשובה מאוד ביצירת חוויה משמעותית עבור חברי/ות השכב"ג כפרטים וכקבוצה. עלינו לשים דגש לפעול אל מול ההזדמנויות של סיטואציה זו ולמנף אותן, לספק לחברי/ות השכב"ג חווית חניכות ועם זאת לרתום אותם להיות מעורבים/ות בטיול ובהכנות אליו.

**מתודה 1: שיתוף + ייצוג (10 דקות)**

לפני הליווי נבקש מהמשתתף/ת להביא תמונה שלו/שלה כחניך/ה מאיזשהו טיול של הצופים עם עדיפות לחנוכה דרום (במידה ולא היה/הייתה בצופים כמובן אפשר גם מטיול מתנועה אחרת/טיול שנתי). נבקש לספר בכמה מילים על החוויה שזכורה לו/ה מאותו טיול ואיזה רגע אנחנו נראה בתמונה. (רצוי שגם המלווה י/תביא תמונה וי/תשתף). נכתוב על לוח/דף נק' חשובות שעלו.

הערה למלווה/ת השבט: במידה וליווי זה קורה אחרי ישיבת המרכזים/ות "איך הרציונל השכבתי מתחבר לטיול חנוכה, ומה מקום השכבה בטיול? ניתן גם להרחיב על הדברים שנאמרו שם (מתודה 1).

**מתודה 2: חשיבה משותפת (10 דקות)**

נשים את התמונה במרכז ומסביבה נקיים שמש אסוציאציות שעוסקת בחוויית החניכות האידיאלית ומה היא כוללת.

**מתודה 3: פירוק + הסבר (15 דקות)**

ניקח את הנקודות מהמתודה הקודמת ונסמן כמה מהן מתייחסות למעורבות השכב"ג בטיול. מתוך הנקודות הללו נקיים שיח על חשיבות מעורבות השכב"ג בטיול ומה הן הדרכים בהן אנו יכולים/ות לקדם זאת. נמקד את השיח למספר דרכים בהן אפשר לערב את השכב"ג וננסה לחשוב על דרכים חדשות ושונות מהמוכרות לנו. נעבור יחד עם המשתתף/ת על המנחה להובלת וועדות בטיול חנוכ"ד המצורף לערכה חינוכית זו.